Stále rovnaký scenár. Verejnosť, no najmä fanúšikovia legendárneho pilota F1 Michaela Schumachera (54), už neveria, že sa raz dozvedia, v akom stave je po nehode na lyžiach sedemnásobný majster sveta.
Jeho zdravotný stav je stále záhadou, na verejnosť neprišli žaidne konkrétne informácie. A to ubehlo od nešťastnej udalosti vo francúzskych Alpách už 9 rokov. Schumi sa vytratil z verejného života.
"Michael je tu. Je iný, ale stále je tu a dodáva nám silu," konštatuje na konci dokumentárneho filmu s veľavravným názvom Schumacher manželka legendárneho nemeckého jazdca Corinna.
Pred týždňom oslávil Michael 54. narodeniny. Na sociálnej sieti sa prihovoril svojim fanúšikom.
"Ďakujem veľmi pekne všetkým za srdečné narodeninové priania! Veľmi si ich ceníme," stojí v statuse na Instagrame.
Samozrejme okamžite prišli reakcie fanúšikov, ktoré asi nikoho neprekvapia. Všetci chcú vedieť, ako je na tom legenda F1. Odpoveď na túto otázku však vie iba rodina a najbližší priatelia Schumachera.